Groot soektog na leeuwyfie in NoordwesFoto bloot ter illustrasie. (Foto: Jonathan Gensicke/Unsplash) ŉ Grootskaalse soektog is na ŉ leeuwyfie geloods nadat sy Woensdagoggend tussen Stella en Tlakgameng in Noordwes die hasepad gekies het. Sy en nog ŉ leeu was na ŉ wildsplaas onderweg toe sy verdwyn het. Kapt. Aafje Botma, polisiewoordvoerder, sê die leeuwyfie het om 08:00 uit haar vervoerhouer op die Beesdam-pad ontsnap. “Die eienaar het besef dat een van die leeus ontsnap het toe hy by Tlakgameng stilgehou het,” sê Botma. Volgens Jerry Matebesi, woordvoerder van die departement van ekonomiese ontwikkeling, toerisme en omgewingsake, soek al die relevante belangegroepe sedert die ontsnapping onverpoos na die leeuwyfie. “ŉ Helikopter is reeds ingespan en die soektog word Donderdag voortgesit.” Die spanne sal die gebiede tussen Stella en Tlakgameng fynkam vir enige teken van die leeu. Matebesi het inwoners van die gebied gemaan om nie die leeu te nader sou hulle haar gewaar nie, maar eerder die naaste polisiestasie of die departement by 018 388 1000 of 072 333 0325 te skakel. Dit is nie die eerste keer dat leeus en ander wilde diere soos renosters en tiere uit aanhouding ontsnap nie. Vroeër vanjaar het Sheba, ŉ tier van ŉ kleinhoewe in Walkerville, Gauteng, ontsnap. Nadat Sheba ŉ man asook verskeie wilde en troeteldiere aangeval het, was haar eienaar genoop om haar van kant te maak. ŉ Leeuwyfie het ook in September verlede jaar uit haar skuiling in Ventersburg in die Vrystaat ontsnap, maar is eindelik sowat twee weke later opgespoor nadat sy 15 varke op ŉ plaas verskeur het. In Augustus verlede jaar het twee witrenosters en twee leeus uit die Hluhluwe-Imfolozi Park in KwaZulu-Natal ontsnap en die gemeenskap in die gebied geteister.